
ОБЩИНСКИ  СЪВЕТ

ГРАД КРУМОВГРАД

ДОКЛАДНА  ЗАПИСКА

от Себихан Керим Мехмед – Кмет на община Крумовград

ОТНОСНО: Приемане на отчета за касовото изпълнението на бюджета, отчета за изпълнение на разчета за капиталовите разходи, отчета на сметките за средствата от Европейския съюз и отчета за състоянието на общинския дълг на община Крумовград  за  2025 година


На основание чл.140 от Закона за публичните финанси и чл. 49 от Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Крумовград: Кметът на общината изготвя годишния отчет за изпълнението на бюджета и го внася за приемане от общинския съвет до 31 август на следващата бюджетна година.

Председателят на общинския съвет  организира  публично обсъждане на отчета за касовото изпълнение на бюджета преди приемане от Общинския съвет.
 Годишният финансов отчет на община Крумовград за 2025 година е одитиран от екип на  Сметна палата. Получен е окончателен одитния доклад и одитното мнение на екипа е, че консолидирания годишен финансов отчет дава вярна и честна представа за консолидираното финансово състояние на община Крумовград към 31.12.2025 година.
Направените анализи за финансовите показатели на община Крумовград за 2025 година показват  реалното финансовото състояние на общината  и изводите които са направени са, както следва:

Първият показател по чл.32, ал.1 от ЗПФ е свързан с годишният размер на плащанията по общинския дълг във всяка отделна година да не надвишава 15 на сто  от средногодишния размер на собствените приходи и общата  изравнителна субсидия за последните три години, изчислен на базата на данни от годишните отчети за изпълнението на бюджета на общината. По този показател за 2025 година община Крумовград не е надвишила посочения размер на този показател, тъй като за 2025 година община Крумовград няма дълг и плащания по дълга. 
По втория показател наличните към края на годината задължения за разходи      по бюджета на общината да не надвишават 15 на сто от средногодишния размер на отчетените разходи за последните 4 години. Общият размер на  задълженията за разходи е 3 760 547 лева, а  средногодишния размер на разходите за последните четири години – 49 713 843 лева или съотношението е 7,6 % от средногодишния размер на разходите.

По третия показател наличните към края на годината поети ангажименти за разходи по бюджета на общината да не  надвишават 50 на сто от средногодишния размер на отчетените разходи за последните 4 години. Размера на поетите ангажименти на общината към 31.12.2025 година са 17 832 370 лева. Съотношението между поетите ангажименти за разходи към средногодишния размер на разходите за последните четири  години е 35,9 %   на сто, в т. ч. са сключените договори за сметка на предоставени целеви трансфери от централния бюджет и договорите с изоълнителите по сключени споразумение за изпълнение на Инвестиционната програма за общински проекти. След приспадане на нереализираните ангажименти за сключени договори за сметка на предоставени целеви трансфери от централния бюджет и за ИПОП съгласно чл.94 от Закона за държавния бюджет за 2025 г. съотношението между поетите ангажименти за разходи към средногодишния размер на разходите за последните четири  години е 11,2 %.

По четвъртия показател наличните към края на годината просрочени задължения по бюджета на общината да не надвишават 5 на сто от отчетените за последната година разходи на общината. Към 31.12.2025 година община Крумовград няма просрочени задължения.

По следващия показател бюджетното салдо по бюджета на общината през последните три години  да е отрицателна величина за всяка една от трите години. Към 31.12.2025  година бюджетното салдо  на община Крумовград е 1 154 590 лева.

По последния показател осредненото равнище на събираемост за данъка върху недвижимите имоти и данъка върху превозните средства да е под осреднената събираемост на двата данъка за всички общини, отчетена за последната година. Събираемостта на данък върху недвижимите имоти за 2025 година е 94,4 %, а за данък върху превозните средства е 80,09 %. 

От така извършения анализ е видно, че община Крумовград не нарушава фискалните показатели, определени със ЗПФ по бюджета на общината към 31.12.2025 година.

Бюджетът на община Крумовград е приет на заседание на Общинския съвет на 29.04.2025 година в  размер на 54 296 683 лева. В изпълнение на разпоредбите на ПМС 28/2025 година за изпълнение на държавния бюджет за 2025 година бюджета на общината е актуализиран многократно с писма от Министерство на финансите, както и с  получените трансфери. Общия размер на бюджета  към 31.12.2025 г. е 68 904 777 лева.

Увеличението по бюджета е в резултат на получена субсидия за държавно делегираните дейности, получени целеви трансфери за покриване на част от транспортните разходи, извършвани по сключени договори за доставка на хляб и основни хранителни продукти за 2025  година в планински и малки селища с население до 500 жители, трансфери от МТСП за временна заетост, получени трансфери по закона за личната помощ, целевите трансфери за вътрешноградски и междуселищни пътнически превози за компенсации за безплатни и по намалени цени пътувания по автомобилния транспорт, допълнителна целева субсидия за капиталови разходи, трансфери от МРРБ за изпълнение на инвестиционната програма за общински проекти и др.
 По приходната част на бюджета


 Изпълнението на бюджета на общината по приходната част към 31.12.2025 г. възлиза на 68 808 212 лева, при актуален план към 31.12.2025 г. 68 904 777 лева. Изпълнението е 99,9%. 

Изпълнението по видове приходи е както следва:


1.Имуществени и други данъци –при планирани за годината 1 081 000 лева,  изпълнението е 1 297 122 лева или 120 %. По видове имуществени данъци изпълнението е следното : 


- данък върху недвижими имоти – план 280 000 лева, изпълнение  282 674 лева, т. е. 101 %. 

- данък върху превозните средства – план  700 000 лева, изпълнението е 866 614 лева, т. е.124 %. 

     - данък при придобиване на имущество по дарение – план 100 000 лева, изпълнението е 146 118 лева.
 -   туристически данък – изпълнението е  1 716 лева.

    2. годишен патентен данък и данък върху таксиметров превоз на пътници –план 28 000 лева, изпълнението е  27 502 лева. 
 


3. Неданъчни приходи – при планирани за годината 2 185 000 лева, изпълнението към 31.12.2025 г. е 3 234 127 лева. По видове изпълнението на неданъчните  приходи  е както следва:


Приходи и доходи от собственост – при план 810 000 лева,  изпълнението е  1 038 625  лева, т. е. 128 % от размера на планираните приходи.

          - приходи от наеми на имущество – план 180 000 лева, изпълнение 

267 026   лева, т. е. изпълнение 148 %. 

-  приходи от наеми на земя – план 460 000 лева, изпълнение 487 332 лева или 106 %.

- Общински такси – план 1 354 000 лева, изпълнение 1 546 377 лева,т. e.114 %.


- Глоби, санкции и наказателни лихви – изпълнение 104 304  лева.


- Други неданъчни приходи – план 70 000 лева, изпълнение 107 645 лева и 547 472 лева прекласифицирани приходи.


- Внесени ДДС и други данъци в/у продажбите  –  - 110 296 лева.

- Постъпления от продажби на нефинансови активи – 395 899 лева.


4.Приходи от концесии –изпълнението към 31.12.2025 г. е 7 915 750 лева.

5. Приходи от дарение в страната – 3 538 127 лева.


6. Взаимоотношения с Републиканския бюджет 

Към 31 декември 2025 година получените трансфери от Републиканския бюджет са в размер на 35 078 054 лева, при планирани към 31 декември 2025 година 35 109 345 лева, в това число:
· Обща  субсидия -  планирани са 24 623 815 лева, а изпълнението е 
24 623 815 лева.

- Обща изравнителна субсидия  и др.трансфери за местни дейности – планирани 3 210 500 лева, изпълнение 3 210 500 лева. 

- Целеви трансфери –  2 091 536 лева.


7. Получени  трансфери –  5 885 208 лева


8. Временен безлихвен заем – - 2 332 482 лева


9. Преходен остатък от 2024 г. – 13 835 926 лева в т. ч.: за държавни дейности –2 479 324 и местни  дейности  – 11 356 602 лева.


10. Наличност към 31.12.2025 г. –  - 15 039 704 лева

По разходната част на бюджета


Изпълнението на разходната част на бюджета към 31 декември 2025 година възлиза на  53 768 508 лева или 78 %, в това число: за държавни дейности   – 29 877 965 лева;  за местни   дейности   -  23 303 132 лева и дофинансиране -587 411 лева.


Изпълнението на разходите по функции е както следва:


Функция „Изпълнителни и законодателни органи“ - в тази функция се отчитат разходите за  дейността на общинска администрация, общинския съвет и разходите по изборите. Изразходените средства са в размер на 6 310 049 лева, при план 7 634 603 лева.


Функция „Отбрана и сигурност“ – разходите  към 31.12.2025 г. възлизат на  222 493 лева.

Функция „Образование“ – отчитат се разходите за детски градини, общообразователни училища, извънучилищни дейности, други дейности по образованието и подготвителните групи. Извършените разходи са в размер на  18 971 236 лева, при уточнен план 20 446 841 лева. 

Функция „Здравеопазване“ – В тази функция са  отчетени  разходите  за детската кухня, здравните кабинети в училища и детски градини, предоставенитe средства за здравния медиатор. Разходите са в размер на 1 640 390 лева, при актуален план 1 872 647 лева.

Функция „Соц.осигуряване, подпомагане и грижи“ – отчитат се разходите за центровете за настаняване от семеен тип, център за обществена подкрепа,  дом за стари хора,  домашен социален патронаж,  по програмите за временна заетост и разходите за личните асистенти по закона за личната помощ и асистентската подкрепа. Разходите възлизат на 7 786 941 лева, при уточнен план към 31.12.2025 г. 9 223 573 лева.

Функция  „Жил.строителство, БКС“ - са отчетени  разходите  на общината за благоустрояване, чистота, озеленяване, улично осветление, водоснабдяване и канализация и др. Общият размер на разходите в тази функция   към 31 декември  2025 г.  е  7 104 508 лева, при уточнен план 12 354 660 лева.

За почивно дело, култура, религиозни дейности разходите към 31 декември  възлизат на 4 571 460 лева, при уточнен план 5 895 284 лева. Освен разходите за читалищата във функцията се отчитат и разходите във връзка с културните и спортни прояви на територията на общината. 

Икономически дейности и услуги – отчетени са разходи в размер на 

7 161 431 лева, при уточнен план 10 854 241 лева. Отчетени са разходите за ремонт и поддържане на пътищата, дейността на общинско предприятие „Автогара“, други дейности на икономиката  и др.

По приетия разчет за капиталови разходи към 31.12.2025 година  са изплатени  14 191 348 лева за изпълнените СМР по обекти, в т. ч. по бюджета 10 750 578 лева и  3 440 770 лева за обекти по проекти, изпълнявани от общината. Изплатени са разходи за обекти, както следва:
1. Внедряване на мерки за енергийно обновновяване на сграда на общинска администрация на пл. „България“ 16, Крумовград – 513 448 лева;
2. Благоустрояване на дворно пространство в поз. имот № 39970.501.159,  гр. Крумовград – 672 159 лева ;
3. Внедряване на мерки за енергийна ефективност на сградата на ДГ „Слънце“ с.Токачка – 348 990 лева;
4. Реконструкция на ограда в УПИ I, кв. 14, по ПУП на гр. Крумовград – 158 983 лева;
5. Обновяване, вкл. мерки за енергийна ефективност и преустройство на четвърти етаж, доставка на оборудване и обзавеждане с оглед реформиране на „Дом за стари хора“, гр. Крумовград – 1 914 579 лева ; 
6. Рехабилитация на път KRZ 1214 / III - 592, Кукуряк - Токачка / Пашинци - Граница общ. (Крумовград - Кирково ) - Делвино - Чорбаджийско /I - 5/“ от км. 0+000 до км. 1+400“, Токачка – 866 587 лева ;
7. Рехабилитация на общински път KRZ 1215 Горна Кула-Долна Кула от км 0+000 до км 5+000 първи етап, Долна Кула – 1 508 823 лева;
8. Път „KRZ 1213 /III-509, Кукуряк – Токачка/ - Пашинци – Бук – Лъжичник“ от км 0+000 до км 5+560, Бук – 436 000 лева;
9. Предпазване на път чрез укрепително съоръжение в урбанизираната територия на м.Явор, с.Пашинци, общ.Крумовград - инженеринг, вкл.СН– 272 328 лева;
10. Вертикална планировка и благоустрояване на УПИ I, кв. 28 по ПУП на с. Полковник Желязово, общ. Крумовград - 308141 лева;
11. Вертикална планировка и благоустрояване към жил. блокове в ПИ с идентификатор 39970.504.1371 по КККР на гр. Крумовград,  представляващ УПИ I , кв. 44  по ПУП гр. Крумовград – 183 573 лева;
12. Вертикална планировка и благоустрояване към жил. блок „Пролет“ в ПИ 39970.501.34, представляващ част от УПИ VIII , кв.4 от КК и КР на общ. Крумовград – 265 692 лева;
13. Изграждане на парк в ПИ 39970.502.1436 по КККР на гр. Крумовград, УПИ I, кв. 116 по ПУП на гр. Крумовград" - вкл.АН и СН -  171 448 лева;
14. Детски развлекателен център с кафе – сладкарница в УПИ III, кв. 73 по ПУП на гр. Крумовград – 1 251 573 лева;
15. Благоустрояване на част от градски парк с местонахождение: УПИ I, кв.73, представляващ ПИ с ид.№ 39970.501.956 по КК и КР на град Крумовград – 151 907 лева;
16.Надстрояване на обслужваща сграда на спортен център за многофункционална зала, Крумовград - 331807лева;

17. Изграждане на сцена с места за настаняване в градски парк, Крумовград - 516716лева;

18. Изграждане на спортна площадка и благоустрояване в УПИ Х- 190, кв.9 по ПУП на с. Токачка“, вкл.АН и СН - 352990 лева;

19. Комбинирано спортно игрище“ с местонахождение: УПИ I-22, кв.4 по план на с.Сливарка – 296 969 лева;

20. Спортно игрище“ с местонахождение: ПИ с ид. № 55751.12.100 по КККР на село Пелин – 292 422 лева и други.
Сметки за средства от Европейския съюз
Към 31 декември 2025 г.  постъпленията по извънбюджетна сметка на общината с код 7443 за получаване, разходване и отчитане на средства на Националния фонд  са  4 322 136 лева, а извършените разходи са  в размер на 7 038 895 лева.

Извършените разходи по извънбюджетната сметка на общината са за изпълнение на проекти „Бъдеще за децата в община Крумовград“, проект „Грижа в дома“,  проект „Укрепване на общинския капацитет“, проект „Топъл обяд“, проект  „Внедряване на мерки за енергийно обновновяване на сграда на общинска администрация на пл. „България“ 16, Крумовград“, проект „Иновативни здравно-социални услуги“, проект „Повишаване на енергийната ефективност на системите за външно изкуствено осветление на част от населените места на територията на община Крумовград“ и др.

По проект „Обновяване, вкл. мерки за енергийна ефективност и преустройство на четвърти етаж, доставка на оборудване и обзавеждане с оглед реформиране на „Дом за стари хора“, град Крумовград“ извършените разходи са 2 253 930 лева.
По проект „Повишаване на енергийната ефективност на системите за външно изкуствено осветление на част от населените места на територията на община Крумовград“ извършените разходи са 1 479 044 лева.
По проект „Внедряване на мерки за енергийно обновновяване на сграда на общинска администрация на пл. „България“ 16, Крумовград“ извършените разходи са  526 158 лeвa.

По проект „Бъдеще за децата в община Крумовград“ извършените разходи са 193 024 лева.

По проект „Топъл обяд“ извършените разходи са 869 163  лева.

По проект „Грижа в дома“ извършените разходи са 150 414 лева и др.  

          По програма за развитие на селските райони се изпълняват няколко проекта. Kъм 31.12.2025 г. отчетените разходи от 545 477 лева са за проект „Ремонт на сградата на детска градина „Слънце“ с.Токачка, общ. Крумовград, с цел подобряване на енергийната ефективност“ за 539 853 лева и за проект „Инвестиции за публично ползване в инфраструктурата за отдих и туризъм в община Крумовград“ – 5 624 лева.
Просрочени задължения и вземания

Община Крумовград няма просрочени задължения към 31 декември 2025 година. 

Просрочените вземания към  31 декември  2025 година възлизат на  563 990  лева.
По-голямата част от вземанията на общината – 543 870 лева представляват публични общински вземания – несъбрани вземания от физически и юридически лица за дължими данъци и такси, в т. ч. данък недвижими имоти – 54 409 лева, такса битови отпадъци – 232 757 лева,  данък  МПС –  255 895 лева  и патентен данък – 809 лева.

Несъбраните наеми към 31 декември 2025 година са  20 120 лева  – това са  наеми  от общински жилища и от недвижими имоти отдадени под наем за търговска дейност и наеми на земя. Просрочените вземания от наеми за общински жилища са 4 835 лева, а за наеми за недвижими имоти и терени за търговска дейност са 15 285 лева.

Общински дълг

Община Крумовград не е обслужвала и не е поемала общински дълг през 2025 година. 
На основание чл. 21, ал.1, т. 6, чл. 27, ал. 4 и ал. 5 от ЗМСМА и във връзка с чл.140, ал.5  от Закона за публичните финанси  и чл.52  от Наредбата за условията и реда за съставяне на тригодишната бюджетна прогноза за местните дейности, изпълнение и отчитане на  бюджета на община Крумовград и чл. 9, ал. 3 от Закона за общинския дълг предлагам Общинския съвет да вземе следното
Р  Е  Ш  Е  Н  И  Е:

1. Приема годишния отчет за изпълнението на бюджета на община Крумовград за 2025 г. по пълна бюджетна класификация, съгласно Приложение № 1, неразделна част от решението и отчет за разходите по определени показатели по бюджетите на кметства и населени места с кметски наместници, съгласно Приложение № 2.

2. Приема отчета за изпълнението на разчета за капиталови разходи за 2025 година, съгласно Приложение № 3, неразделна част от решението.

3. Приема годишния отчет на сметките за средствата  от ЕС на община Крумовград за 2025 година,  съгласно Приложения  № 4 и № 5,  неразделна част от решението.

4. Приема годишния отчет  за състоянието на общинския дълг за 2025  година и дълга на лицата по чл.8а от Закона за общинския дълг, съгласно Приложение № 6, неразделна част от решението.

Себихан Мехмед – Кмет на община Крумовград
